Motorsport
Nissan GT-R GT1 - nový stroj do kráľovských pretekov
21.03.2010 12:32
FIA GT1 sú doslova kráľovskými pretekmi.
Aby ste ako súťažiaci porazili najrýchlejšie autá sveta, na preteky musíte prísť bez akéhokoľvek rešpektu, pretože práve tie sa tam stretávajú v neľútostných pretekoch. Najnovším príspevkom na štarte bude Nissan GT-R, nedávno predstavený v Paríži.
Spolupráca Sumo Power GT, Swiss Racing, Nissan a NISMO prináša stroj, ktorý ak má štartovať na FIA GT1, tak je presne taký, ako určite tušíte. Detailov o aute je veľmi málo, ale vieme, že bude súťažiť na 10 pretekoch, začínajúc na okruhu v Abu Dhabi.
Predošlý Nissan GT-R GT1 používal motor VK56DE V-8 s objemom úctyhodných 5,6 litra, výkonom 600 koňských síl a krútiacim momentom na úrovni 650 Nm. Výkon na kolesá bol prenášaný prostredníctvom 6-stupňovej sekvenčnej prevodovky Ricardo s trojitou spojkou.
Očakáva sa, že nové auto bude poháňané podobným agregátom a rozdiel by mal tkvieť v použitých materiáloch. Hlavnú úlohu by mal mať karbón (karoséria), polykarbonát (okná) a brzdy by mali byť keramické.
Tímy Sumo Power GT aj Swiss Racing budú súťažiť s dvojicou týchto noviniek od Nissanu. Swiss Racing zatiaľ mená svojich jazdcov nezverejnil, no za volanty Nissanu v Sumo Power GT tíme zasadnú Peter Dumbreck a Michael Krumm.
Autor: Rastislav Záleta